ครม.แต่งตั้งข้าราชการระดับสูงของกระทรวงศึกษาธิการจำนวน 3 ราย  มุ่งให้ทุกหน่วยงานขับเคลื่อนตามนโยบายของรัฐบาล
ครม.แต่งตั้งข้าราชการระดับสูงของกระทรวงศึกษาธิการจำนวน 3 ราย มุ่งให้ทุกหน่วยงานขับเคลื่อนตามนโยบายของรัฐบาลนายณัฏฐพล ทีปสุวรรณ รัฐมนตรีว่าการกระทรวงศึกษาธิการ (รมว.ศธ.) กล่าวว่า ที่ประชุมคณะรัฐมนตรี (ครม.) อนุมัติแต่งตั้งข้าราชการพลเรือนสามัญ สังกัดกระทรวงศึกษาธิการให้ดำรงตำแหน่งประเภทบริหารระดับสูง จำนวน 3 ราย คือ นายประเสริฐ บุญเรือง รองปลัดกระทรวงศึกษาธิการ ดำรงตำแหน่งปลัดกระทรวงศึกษาธิการ นายอำนาจ วิชยานุวัติ รองปลัดกระทรวงศึกษาธิการดำรงตำแหน่งเลขาธิการคณะกรรมการการศึกษาขั้นพื้นฐาน (กพฐ.) และนายณรงค์ แผ้วพลสง ผู้ตรวจราชการกระทรวงศึกษาธิการดำรงตำแหน่งเลขาธิการคณะกรรมการการอาชีวศึกษา (กอศ.) ทั้งนี้ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป เพื่อทดแทนผู้เกษียณอายุราชการ อย่างไรก็ตาม ได้มอบหมายให้ทั้ง 3 ตำแหน่ง ขับเคลื่อนงานตามนโยบายของรัฐบาล และยุทธศาสตร์ของประเทศ ซึ่งเป็นเรื่องที่สำคัญ ทั้งนี้ยอมรับว่ามีความกังวลในเรื่องอาชีวศึกษา เพราะขณะนี้ประเทศมุ่งที่จะผลิตแรงงานที่มีฝีมือ ตอบโจทย์การลงทุนภายในประเทศและเรื่องนี้คงต้องมีการวางแผนให้ชัดเจน รอบด้านอย่างพอสมควร รัฐมนตรีว่าการกระทรวงศึกษาธิการ กล่าวอีกว่า ทั้งนี้ในส่วนของข้าราชการระดับ 10 จะต้องมีการหารือร่วมกับผู้บริหารองค์กรหลักที่ได้รับการแต่งตั้งแล้ว ถึงความจำเป็นในความต้องการกำลังคนในด้านใดเป็นพิเศษ เพื่อที่จะคัดผู้ที่มีความเหมาะสมเข้ามาทำงาน